
Text rozhodnutia
Súd: Krajský súd Banská Bystrica Spisová značka: 16CoE/1/2014 Identifikačné číslo súdneho spisu: 6108220751 Dátum vydania rozhodnutia: 11. 06. 2014 Meno a priezvisko sudcu, VSÚ: JUDr. Ivica Hanusková ECLI: ECLI:SK:KSBB:2014:6108220751.1 Uznesenie Krajský súd v Banskej Bystrici v exekučnej veci oprávneného Slovenská konsolidačná, a. s., so sídlom Bratislava, Cintorínska 21, IČO: 35 776 005 proti odporcovi V. K., nar. XX. 2. XXXX, bytom A. A., M. T. XX, vednej súdnym exekútorom JUDr. Jozefom Ďuricom, Exekútorský úrad so sídlom Zvolen, Borovianska 17, pod sp. zn. EX 6591/08, o vymoženie 16,60 EUR s príslušenstvom, o odvolaní povinného proti uzneseniu Okresného súdu Banská Bystrica, č. k. 4Er/1426/2008-21 zo dňa 29. 5. 2013, takto r o z h o d o l : Odvolanie povinného o d m i e t a . o d ô v o d n e n i e : Odvolaním napadnutým uznesením okresný súd oprávneného zaviazal uhradiť súdnemu exekútorovi trovy exekúcie vo výške 51,01 EUR v lehote do troch dní odo dňa právoplatnosti tohto uznesenia. Proti uzneseniu okresného súdu podal odvolanie povinný s odôvodnením, že sa nestotožňuje s povinnosťou zaplatiť súdnemu exekútorovi trovy exekúcie vo výške 51,01 EUR, ktorá povinnosť mu bola uložená. V tejto súvislosti poukázal na skutočnosť, že uznesením Okresného súdu Banská Bystrica č. k. 2K/16/2012-57 zo dňa 29.5.2012 bolo rozhodnuté o začatí konkurzného konania voči jeho osobe. Oprávnený vo svojom vyjadrení k odvolaniu uviedol, že napadnutým uznesením bol na úhradu trov exekúcie zaviazaný oprávnený a nie povinný, ako sa tento neprávne domnieval. Pred samotným preskúmaním napadnutého uznesenia okresného súdu skúmal odvolací súd skutočnosť, či bolo odvolanie podané oprávnenou osobou, ako jednu z procesných podmienok odvolacieho konania. Podľa § 37 ods. 1 zákona č. 233/1995 Z. z. o súdnych exekútoroch a o exekučnej činnosti (Exekučný poriadok) účastníkmi konania sú oprávnený a povinný; iné osoby sú účastníkmi len tej časti konania, v ktorej im toto postavenie priznáva tento zákon. Ak súd rozhoduje o trovách exekúcie, účastníkom konania je aj poverený. Podľa § 251 ods. 4 zákona č. 99/1963 Zb. Občianskeho súdneho poriadku (ďalej aj „O. s. p.“), na výkon rozhodnutia a exekučné konanie podľa osobitného predpisu sa použijú ustanovenia predchádzajúcich častí, ak tento osobitný predpis neustanovuje inak. Rozhoduje sa však vždy uznesením. Podľa § 218 ods. 1 písm. b) O. s. p., odvolací súd odmietne odvolanie, ktoré bolo podané niekým, kto na odvolanie nie je oprávnený. Odvolací súd podané odvolanie povinného proti napadnutému uzneseniu okresného súdu vyhodnotil ako podané niekým, kto na odvolanie nie je oprávnený. Ustanovenie § 201 O. s. p. (ktoré sa s poukazom na § 251 ods. 4 O. s. p. vzťahuje aj na exekučné konanie) upravuje okrem iného subjektívnu podmienku prípustnosti odvolania tak, že právo podať odvolanie proti rozhodnutiu súdu prvého stupňa priznáva účastníkovi konania, pokiaľ to zákon nevylučuje. Účastníkom exekučného konania je v zmysle § 37 ods. 1 Exekučného poriadku v každom prípade povinný. Aj napriek uvedenému sa však právo podať odvolanie vykladá reštriktívne tak, že právo na podanie odvolania možno priznať len tomu účastníkovi, ktorému bola rozhodnutím spôsobená ujma na jeho právach. Ujmou na právach potom rozumieme tak ujmu formálnu, t. j. odchýlenie výroku rozhodnutia od posledného návrhu účastníka urobeného vo veci samej k nevýhode tohto účastníka, ako aj ujmu materiálnu, ktorá sa určuje tým, či vydané rozhodnutie svojim obsahom znevýhodňuje osobu podávajúcu opravný prostriedok. Ako už bolo uvedené vyššie, odvolateľ svojim odvolaním napadol uznesenie okresného súdu, ktorým okresný súd uložil oprávnenému povinnosť uhradiť trovy exekúcie súdnemu exekútorovi vo výške 51,01 EUR. Citované uznesenie okresného súdu však nepredstavuje nijaké znevýhodnenie povinného, ako osoby podávajúcej opravný prostriedok, keď citovaným uznesením okresného súdu nebola povinnému uložená žiadna povinnosť a ani sa inak nezhoršilo jeho postavenie, ako sa povinný mylne domnieval. Preto odvolací súd dospel k záveru, že povinný nemal právo podať odvolanie proti uzneseniu, ktorým okresný súd zaviazal na úhradu trov exekúcie oprávneného, a odvolanie povinného podľa § 218 ods. 1 písm. b/ O. s. p. odmietol. Rozhodnutie bolo prijaté senátom Krajského súdu v Banskej Bystrici, ako súdu odvolacieho, pomerom hlasov 3 : 0. Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2014:6108220751.1 (dáta aktuálne k 14. 11. 2026). Záväzné je znenie zverejnené súdom.




